યામી ગૌતમની ફિલ્મી સફર ખૂબ જ રોમાંચક રહી છે. યામીનું પારિવારિક બેકગ્રાઉન્ડ બિનફિલ્મી છે. તેની મહત્ત્વાકાંક્ષા આઇએએસ ઓફિસર બનવાની હતી, પરંતુ કિસ્મતે તેની કરિયર બોલિવૂડમાં બનાવી દીધી. સંજય ગુપ્તાના નિર્દેશનમાં બનેલી ફિલ્મ ‘કાબિલ’ યામીની તાજેતરમાં રિલીઝ થયેલી ફિલ્મ છે. આ ફિલ્મમાં યામીનાં વખાણ પણ થયાં છે. યામી કહે છે કે હું આઇએએસ ઓફિસર બનવા ઇચ્છતી હતી. મોડલિંગ, ટીવી અને અભિનય કરતાં હું ફિલ્મોમાં પણ પ્રવેશી ગઇ. બાળપણમાં હું સ્ટેજ પર જતાં પણ ડરતી હતી. મારા શિક્ષકે એક વાર મારા પર દબાણ કરીને મને સ્ટેજ પર કવિતા વાંચવાનું કહ્યું. આત્મવિશ્વાસ સાથે હું સ્ટેજ પર તો ગઇ, પરંતુ સામે બેઠેલા લોકોને જોઇને હું કવિતા ભૂલી ગઇ. ગભરાઇને હું સ્ટેજ પરથી નીચે આવી ગઇ.